КIуэкIуэ Юрий Псыгуэнсу дэт еджапIэхэм еплъащ
Сабийхэр зыхуей зэрыхуамыгъэзэфым къыхэкIыу школитIым
я унафэщIхэр трагъэкIащ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий дыгъуасэ Аруан районым и жылагъуэ нэхъ ин дыдэхэм ящыщ Псыгуэнсу къуажэм дэт школищым щыIащ.
Абыхэм псори зэхэту цIыху 500-м щIигъу щоджэ. Ауэ щIэныгъэ зрагъэгъуэтын папщIэ абыхэм зыхуей Iэмал псори яIэу пхужыIэнукъым. Электрокъарур къыдагъэхуэн папщIэ классхэм фIэлъ уэздыгъэхэм я нэхъыбапIэр зэрыщIамыгъанэм къыхэкIыу (пщIым щыщу ягъаблэр тIу къудейт), цIыкIухэр тхэн, еджэн папщIэ гугъу йохь. Школхэм щIэт унэлъащIэхэри абыхэм къагъэсэбэп Iэмэпсымэхэри я нэхъыбапIэкIэ 60 гъэхэм щыIэу щытахэм ящыщщ.
КъыпхыкI псым зи унащхьэхэр бжьыгъэ ищIа спортзалхэр ягъэплъыркъым, абыхэм щIэт зыгъэпскIыпIэхэр лажьэркъым. Сабийхэр мыпIыщIэпэн папщIэ, егъэджакIуэхэм щхьэгъубжэхэр целлофанкIэ ягъэбыдэ. Псыунэхэм я гугъу пщIымэ, ахэр езы школхэм хэткъым. ЦIыкIухэм гъэмахуэми щIымахуэми къагъэсэбэпыр зэрыхъум хуэдэу пхъэбгъукIэ къэIулIыхьауэ пщIантIэхэм дащIыхьа псыунэхэрщ.
Школхэм я шхапIэхэри зыкIи нэхъыфIкъым, абыхэм ящыщ зым сабий 70-м яхуэзэу гуахъуэу 10-рэ стакан 15 хуэдизрэ щIэту аращ. ЕджапIэхэр псыкIэ къызэрызэрагъэпэщ бжьамийхэр зэкIэлъымыкIуэщ, мафIэсым зыщыхъумэнымкIэ хабзэхэр гъэзэщIа хъуркъым. Коридорхэр псынщIэу къэлыд пластикхэм-кIэ къэIулIыхьащи, мафIэс къэхъу хъужыкъуэмэ, гузэвэгъуэшхуэ къыдэкIуэнкIэ хъунущ.
КъызэрыщIэкIамкIэ, апхуэдэу илъэсипщI бжыгъэ лъандэрэ йокIуэкI. Сыт ар къызыхэкIыр? Абы жэуап къратыфакъым къуажэ администрацэм и Iэтащхьэми, еджапIэхэм я унафэщIхэми.
— Къуажэ Iэтащхьэхэм ехьэжьауэ Iуэхушхуэхэр ялэжьыну зыри щыгугъыркъым, — жиIащ КIуэкIуэ Юрий, — ауэ къызэрыгуэкI Iэмалхэр сабийхэм папщIэ къызэрагъэпэщыну абыхэм я къалэнщ.
Аруан районым и администрацэм и Iэтащхьэу щIэуэ ягъэувам и унафэкIэ дыгъуасэ я къулыкъухэм трагъэкIащ школищым щыщу тIум я унафэщIхэу Бозий Хь. З., Гъуэгунокъуэ В. Къ. сымэ.
КъБР-м и Iэтащхьэмрэ Правительствэмрэ я пресс-IуэхущIапIэ.
